„ Strákarnir hafa sýnt það í leikjunum í vor að við erum með nógu öflugt lið til að gera tilkall til að fara upp í efstu deild í haust . Ég set stefnuna þangað og strákarnir gera það líka . Ef liðsheildin verður í lagi hjá okkur í sumar þá hef ég fulla trú á að það takist , “ segir Þórður Þórðarson sem tók við þjálfun ÍA liðsins síðsumars í fyrra og er nú að þjálfa sitt fyrsta tímabil sem aðalþjálfari meistaraflokks , en hefur í nokkurn tíma sinnt markmannsþjálfun hjá ÍA . Knattspyrnutímabilið hefst næstkomandi sunnudag , 10. maí , með leik ÍA og HK á Skaganum . Ekki er ólíklegt að keppnin í 1. deildinni verði jöfn og spennandi í sumar og þessi lið ásamt fleirum komi til með að berjast um þau tvö sæti sem gefa rétt til þess að leika í efstu deild að ári . Skagamenn áttu góðu gengi að fagna á undirbúningstímabilinu . Töpuðu lengst af ekki leik og lögðu nokkur úrvalsdeildarlið að velli . Það var ekki fyrr en undir lok deildarbikarkeppninnar sem Skagamenn töpuðu leikjum , gegn úrvaldsdeildarliði Grindvíkinga og 1. deildarliði Þórs á Akureyri . Ljóst er að Skagamenn vilja helst ekki horfa fram á svipað sumar í fótboltanum og það síðasta , þegar ÍA-liðið olli vonbrigðum og þótti bera þess merki að æfingum hefði ekki verið sinnt af nógum krafti áður en mótið hófst . Sjá viðtal við Þórð þjálfara í Skessuhorni sem kom út í dag .